RÅDETS RESOLUTION af 28. september 1995 om CREST (95/C 264/02)

RÅDET FOR DEN EUROPÆISKE UNION -

henviser til sin resolution af 14. januar 1974 om samordning af den nationale politik og om definitionen af aktioner (1) af fællesskabsinteresse på det videnskabelige og teknologiske område, hvori der nedsættes et udvalg for videnskabelig og teknisk forskning (CREST);

fastslår, at der med fællesakten er indført et retsgrundlag for Fællesskabets FTU-politik, og at ikrafttrædelsen af traktaten om Den Europæiske Union har ført til en udvidelse af anvendelsesområdet for denne politik, som tildeler forskning og teknologisk udvikling et dobbelt formål: at styrke det videnskabelige og teknologiske grundlag for Fællesskabets industri og at fremme udviklingen af dens internationale konkurrenceevne samt at fremme alle de forskningsaktioner, der skønnes nødvendige i medfør af andre kapitler i traktaten;

fastslår, at denne udvikling øger behovet for præcist at definere de videnskabelige og tekniske målsætninger for Fællesskabets FTU-programmer;

minder om, at Fællesskabet ifølge traktatens artikel 130 G skal gennemføre fire slage aktioner (FTU-programmer, samarbejde med tredjelande, formidling og nyttiggørelse af resultaterne og uddannelse og mobilitet for forskere), som skal supplere medlemsstaternes aktioner;

fastslår, at efter traktatens artikel 130 H skal Fællesskabet og medlemsstaterne samordne deres indsats inden for forskning og teknologisk udvikling for at sikre den indbyrdes sammenhæng mellem de nationale politikker og Fællesskabets politik, og at Kommissionen i nært samarbejde med medlemsstaterne kan tage ethvert initiativ, der kan bidrage til at fremme denne samordning; erindrer om, at Rådet i sine konklusioner af 9. juni 1995 om samordningen af FTU-politikkerne tildelte CREST en særlig rolle på dette område;

noterer sig, at Det Europæiske Råd på mødet på Korfu i juni 1994 opfordrede Rådet til at søge tilvejebragt en øget samordning af medlemsstaternes og Fællesskabets FTU-politikker for at sikre en optimal udnyttelse af forskningsmidlerne i overensstemmelse med retningslinjerne i hvidbogen om vækst, konkurrenceevne og beskæftigelse;

finder, at denne samordning ligeledes kan vedrøre forskningsaktioner, der er omfattet af EKSF- og Euratom-traktaten, uden at dette i øvrigt anfægter de procedurer, der er indført ved disse traktater, og beføjelserne for de organer, der har ansvaret for gennemførelsen af disse procedurer;

noterer sig, at Europa-Parlamentet i sin beslutning af 15. juni 1994 understregede den væsentlige rolle, som CREST bør spille i forbindelse med fastlæggelsen af Den Europæiske Unions FTU-politik og i forbindelse med en forbedret samordning af de nationale og de fælles FTU-politikker;

fastslår, at FTU-aktiviteternes øgede betydning på verdensplan kræver, at Fællesskabet udvikler og iværksætter en strategi for internationalt samarbejde på FTU-området, der stemmer overens med traktatens mål;

minder om betydningen af en uafhængig, systematisk evaluering af FTU-aktiviteterne med henblik på fastlæggelse af de fremtidige prioriteter;

finder, at CREST som rådgivende organ i betydelig grad bør bidrage til,

- at fastlægge Fællesskabets strategiske retningslinjer for FTU

- at samordne Fællesskabets og medlemsstaternes indsats inden for FTU, og

- at evaluere Fællesskabets FTU-aktiviteter;

er enigt om, at det for at følge med udviklingen i situationen er nødvendigt at foretage en tilpasning af CREST's mandat, og erstatter i overensstemmelse hermed resolutionen af 14. januar 1974 med nærværende resolution.

MED HENBLIK HERPÅ ER RÅDET ENIGT OM FØLGENDE:

1. CREST er et rådgivende organ, der i FTU-anliggender skal bistå Rådet og Kommissionen med de opgaver, der påhviler dem på dette område.

2. CREST's rolle er:

- navnlig gennem sammenlignende analyser af medlemsstaternes FTU-politikker at udpege de strategiske prioriteter for Fællesskabets politik, baseret på kriteriet om opnåelse af større fordel under iagttagelse af nærhedsprincippet, og således bidrage til Kommissionens forberedelse af Fællesskabets FTU-programmer

- at fremme Fællesskabets og medlemsstaternes samordning af deres FTU-indsats med henblik på at sikre den indbyrdes sammenhæng mellem de nationale politikker og Fællesskabets politik

- at foretage en bedømmelse af den uafhængige evaluering af særprogrammerne og rammeprogrammet med støtte navnlig fra programudvalgene med henblik på at uddrage nyttige konklusioner heraf til gavn for Fællesskabets FTU-politik

- at bidrage til udarbejdelsen af Fællesskabets strategi for internationalt forskningssamarbejde og til samråd inden for Fællesskabet med henblik på arbejdet i internationale fora;

CREST skal ligeledes beskæftige sig med følgende:

- formidling og nyttiggørelse af resultaterne af FTU- og demonstrationsaktiviteter og af deres indvirkning på konkurrenceevnen og beskæftigelsen i Fællesskabet

- uddannelsesaktiviteter gennem forskning og med henblik på forskning og deres imødekommelse af behovene for innovation.

3. CREST varetager sine opgaver efter anmodning fra Rådet eller Kommissionen eller af egen drift.

4. CREST sammensættes af repræsentanter med ansvar for FTU-politikkerne i medlemsstaterne og repræsentanter for Kommissionen.

CREST har en repræsentant for Kommissionen som formand. CREST's sekretariatsforretninger varetages af Rådets Generalsekretariat.

5. CREST fastsætter selv sin forretningsorden.

CREST udarbejder og ajourfører med regelmæssige mellemrum et foreløbigt arbejdsprogram, som meddeles Rådet og Kommissionen.

6. I CREST's referater og udtalelser gives der i videst muligt omfang udtryk for mindretalsholdninger. Referater og udtalelser sendes til Rådet og Kommissionen.

(1) EFT nr. C 7 af 29. 1. 1974, s. 2.

ERKLÆRING

Rådet og Kommissionen minder om, at EFTA/EØS-landene i medfør af bestemmelserne i protokol 31 til aftalen om Det Europæiske Økonomiske Samarbejdsområde regelmæssigt siden aftalens ikrafttræden (den 1. januar 1994) har deltaget som observatører i den del af møderne, hvor CREST arbejder som rådgiver for Kommissionen, når der er tale om spørgsmål, der er af interesse for EØS.